VSK sklep CDn 8000000094/2011
Datum: 2011-11-14T01:00:00.000+01:00
ecli: ECLI:SI:VSKP:2011:CDN.8000000094.2011
sodisce: Višje sodišče v Kopru
oddelek: Civilni oddelek
institut: pisna vloga - nepopolna vloga
jedro: Odvetnik, ki zastopa udeleženca v zemljiškoknjižnem postopku, mora vse vloge udeleženca vložiti elektronsko. Če tega ne stori in vloži vlogo pisno, se zanjo ne uporabljajo pravila o nepolnih vlogah in jo zemljiškoknjižno sodišče zavrže (šesti odstavek 125.a člena ZZK-1).
zveza: ZZK-1 člen 125.a, 125.a/4, 125.a/6.

## Jedro

Odvetnik, ki zastopa udeleženca v zemljiškoknjižnem postopku, mora vse vloge udeleženca vložiti elektronsko. Če tega ne stori in vloži vlogo pisno, se zanjo ne uporabljajo pravila o nepolnih vlogah in jo zemljiškoknjižno sodišče zavrže (šesti odstavek 125.a člena ZZK-1).

## Izrek

Pritožba se zavrže.

## Obrazložitev

Z izpodbijanim sklepom je sodišče prve stopnje zavrnilo ugovor L. d.o.o. in potrdilo sklep z dne 28.7.2011, Dn 1 ter odločilo, da vlagatelj ugovora sam krije stroške ugovora.

Zoper sklep se je po svoji pooblaščenki odvetnici D.K. pritožil nasprotni udeleženec L. d.o.o. Kot izhaja iz spisa, pritožba ni bila vložena v skladu s četrtim odstavkom 125.a člena Zakona o zemljiški knjigi (v nadaljevanju: ZZK-1), ker ni bila vložena elektronsko. Odvetnik, ki zastopa udeleženca v zemljiškoknjižnem postopku, mora vse vloge udeleženca vložiti elektronsko. Če tega ne stori in vloži vlogo pisno, se zanjo ne uporabljajo pravila o nepopolnih vlogah in jo zemljiškoknjižno sodišče zavrže (šesti odstavek 125.a člena ZZK-1). Te nove določbe ZZK-1 se uporabljajo za vse vloge, razen zemljiškoknjižnega predloga, ki se vložijo po 1. maju 2011 (četrti odstavek 93. člena Zakona o spremembah in dopolnitvah Zakona o zemljiški knjigi, v nadaljevanju: ZZK-1C (Ur. l. RS, št. 25/2011)). Ker zemljiškoknjižno sodišče pritožbe ni zavrglo, je to storilo pritožbeno sodišče (1. točka drugega odstavka 161. člena ZZK-1).